મુંબઈઃ લોકપ્રિય ટીવી શો ‘ઈશ્કબાજ’માં ગૌરીનો રોલ કરનારી એક્ટ્રેસ શ્રેનુ પારિખ પણ #metoo કેમ્પેન સાથે જોડાય છે. તેણે પોતાની સાથે બાળપણમાં બનેલી છેડતીની ઘટનાનો ખુલાસો કર્યો છે. શ્રેનુએ સોશિયલ મીડિયા પર પોસ્ટ શેર કરતા લખ્યું કે, 6 વર્ષની વયે બસની અંદર એક વ્યક્તિએ તેને ગંદી રીતે સ્પર્શ કરવાનો પ્રયાસ કર્યો હતો. શ્રેનુએ જણાવ્યું કે,‘બાળપણમાં હું નાના-નાનીને ત્યાં રજાઓ માણવા માટે ગામે જતી હતી. આ સમયે અમે લોકલ બસમાં મુસાફરી કરતા હતા. એકવાર હું નાના સાથે બસમાં જતી હતી. ઘણી ભીડ હતી અને સીટો પણ ભરેલી હતી. આ સમયે નાનાએ મારા બેસવા માટે એક સીટ માંગી તો એક વ્યક્તિએ મને ખોળામાં બેસાડવાની વાત કરી. તે પછી તે વ્યક્તિ મને આમતેમ સ્પર્શ કરવા લાગ્યો હતો.’